**Gwasanaeth Opsiynau Tai**

**Y ddeddf am ddigartrefedd yng Nghymru**

Y ddeddf sy’n ymwneud â phenderfyniadau tai yw Deddf Tai (Cymru) 2015. Mae Rhan 2 yn ymwneud â digartrefedd a rhoddir crynodeb yma o’r prif ddyletswyddau.

**Asesiad a Hysbysiad**

**Asesiad - Adran 62**

Mae’n rhaid i’r Cyngor gynnal asesiad o ymgeisydd ac, os yn gymwys, mae’n rhaid iddo ystyried amgylchiadau ac anghenion tai a chymorth yr ymgeisydd.

**Hysbysiad o ganlyniad yr asesiad – Adran 63**

Mae’n rhaid i’r Cyngor hysbysu’r ymgeisydd pa ddyletswyddau, os oes rhai, sydd ganddo dan yr Adran hon.

Y dyletswyddau y gall y Cyngor fod â nhw yw:

* Adran 60 – Dyletswydd i roi cyngor a chymorth
* Adran 66 – Dyletswydd i helpu atal digartrefedd
* Adran 68 – Dyletswydd i ddarparu llety dros dro
* Adran 73 – Dyletswydd i helpu sicrhau llety addas
* Adran 75 – Dyletswydd i ddarparu llety sefydlog

**Beth yw’r dyletswyddau a sut y gallant ddod i ben**

Pan mae’r Cyngor wedi derbyn dyletswydd dim ond mewn amgylchiadau penodol y gall ddod i ben.

**Dyletswydd Helpu i Atal - Adran 66**

Os yw ymgeisydd dan fygythiad dod yn ddigartref bydd y Cyngor yn gweithio gyda nhw i i helpu atal hyn rhag digwydd. Gall yr help hwn gynnwys, er enghraifft, cyfryngu gyda’r landlord, help gydag ôl-ddyledion rhent, a help i ganfod cartref arall. Bydd yr help hwn yn parhau mor hir â bod cyfle y gellir atal digartrefedd.

**Gellir dod â’r ddyletswydd i ben yn yr amgylchiadau dilynol:**

* Nid yw’r ymgeisydd bellach dan fygythiad dod yn ddigartref
* Bod yr ymgeisydd yn gwrthod cynnig o lety.
* Nad yw’r ymgeisydd bellach yn gymwys am gymorth tai.
* Bod yr ymgeisydd wedi dileu eu cynnig am gartref.
* Bod yr ymgeisydd yn methu’n afresymol i gydweithredu.
* Bod yr ymgeisydd wedi dod yn ddigartref.
* Camgymeriad ffaith.

**Dyletswydd Help i Sicrhau – Adran 73**

Os yw ymgeisydd yn ddigartref bydd y Cyngor yn gweithio gyda nhw am hyd at 56 diwrnod i helpu dod o hyd i lety arall. Mae hyn yn debygol o fod yn y sector rhent preifat ac, os yn gymwys, rhoddir help gyda thalu bond a rhent ymlaen llaw.

**Gellir dod â’r ddyletswydd i ben yn yr amgylchiadau dilynol:**

* Bod cyfnod o 56 diwrnod wedi mynd heibio neu yn gynharach os yw’r Cyngor yn fodlon y cymerwyd pob cam rhesymol (bydd y Cyngor wedyn yn ystyried os oes arno ddyletswydd tai terfynol i’r ymgeisydd)
* Bod y Cyngor yn fodlon fod gan yr ymgeisydd lety addas.
* Bod yr ymgeisydd yn gwrthod cynnig llety.
* Nad yw’r ymgeisydd yn gymwys bellach am gymorth tai.
* Mae’r ymgeisydd wedi dileu eu cais am gartref.
* Bod yr ymgeisydd yn methu yn afresymol i gydweithredu.
* Gwnaed penderfyniad oherwydd camgymeriad ffaith.

**Dyletswydd Terfynol i Sicrhau – Adran 75**

Gwneir penderfyniad terfynol ar ddigartrefedd os yw ymgeisydd yn dal yn ddigartref ar ddiwedd y 56 diwrnod hwn. Bydd hyn yn ystyried os oes gan ymgeisydd angen blaenoriaeth, ac os daeth yr ymgeisydd yn ddigartref yn fwriadol. Bydd y Cyngor yn hysbysu’r ymgeisydd mewn ysgrifen am y penderfyniad hwn a bydd hyn yn cynnwys eu hawliau i ofyn am adolygiad os ydynt yn anghytuno.

Mae penderfyniad tai terfynol yn golygu fod gan y Cyngor ddyletswydd i ganfod llety sefydlog ar gyfer yr ymgeisydd. Gall hyn fod yn y sector rhent preifat neu yn y sector cymdeithasol.

**Gellir dod â’r ddyletswydd hon i ben yn yr amgylchiadau dilynol:**

* Bod yr ymgeisydd yn derbyn cynnig o’r Rhestr Aros Gyffredin neu denantiaeth yn y sector rhent preifat.
* Bod yr ymgeisydd yn gwrthod cynnig o lety addas, yn cynnwys o’r Rhestr Aros Gyffredin, cynnig gan y sector rhent preifat neu gynnig o lety dros dro.
* Bod yr ymgeisydd yn ddigartref yn fwriadol o lety dros dro.
* Bod yr ymgeisydd yn wirfoddol yn peidio meddiannu llety dros dro.
* Bod yr ymgeisydd ddim bellach yn gymwys am gymorth tai.
* Bod yr ymgeisydd wedi dileu eu cais am gartref.
* Bod yr ymgeisydd yn afresymol yn methu cydweithredu.
* Gwnaed penderfyniad oherwydd camgymeriad ffaith.

**Dyletswydd Llety Dros Dro – Adran 68**

Os credir fod y cleient yn ddigartref a bod ganddynt angen blaenoriaeth, bydd y Cyngor yn cynnig llety dros dro iddynt fyw ynddo tra caiff y broblem tai ei datrys,

**Gellir dod â’r ddyletswydd hon i ben yn yr amgylchiadau dilynol:**

* Bod yr ymgeisydd yn gwrthod cynnig o lety dros dro.
* Bod yr ymgeisydd yn gadael llety dros dro yn wirfoddol neu’n fwriadol.
* Bod y ddyletswydd dan A73 wedi dod i ben.
* Nad yw’r ymgeisydd yn gymwys bellach am gymorth tai.
* Bod yr ymgeisydd wedi dileu eu cais am gartref.
* Bod yr ymgeisydd yn afresymol yn methu cydweithredu.
* Gwnaed penderfyniad oherwydd camgymeriad ffaith.

**Atgyfeiriadau Cysylltiad Lleol i Fwrdeistrefi Eraill – Adran 80**

Caiff ymgeiswyr eu hatgyfeirio at fwrdeistref mwy addas os yw’r Cyngor yn credu y cafodd yr amodau ar gyfer atgyfeirio eu diwallu. Yr amgylchiadau hyn yw:

* Nad oes gan yr ymgeisydd, nac unrhyw person y gellid yn rhesymol ddisgwyl iddynt breswylio gyda nhw, gysylltiad lleol i ble gwnaed y cais.
* Bod gan yr ymgeisydd, neu berson y gellid yn rhesymol ddisgwyl iddynt breswylio gyda nhw, gysylltiad lleol gydag ardal yr awdurdod arall; a
* Na fydd naill ai’r ymgeisydd nac unrhyw berson y gellid disgwyl yn rhesymol iddynt breswylio gyda nhw, mewn risg o gam-drin domestig yn yr ardal arall honno.
* Bod yr ymgeisydd mewn angen blaenoriaeth
* Nad yw’r ymgeisydd yn fwriadol ddigartref

**Hysbysiad fod dyletswyddau wedi dod i ben – Adran 84**

Lle mae’r Cyngor yn penderfynu fod ei ddyletswydd i ymgeisydd dan adrannau 66, 68, 73 neu 75 wedi dod i ben mae’n rhaid iddo hysbysu’r ymgeisydd:

* nad yw bellach yn ystyried ei hun yn ddarostyngedig i’r ddyletswydd berthnasol,
* am y rhesymau pam ei fod yn ystyried fod y ddyletswydd wedi dod i ben,
* am hawl yr ymgeisydd i ofyn am adolygiad, ac
* am y cyfnod y mae’n rhaid gwneud cais o’r fath o’i fewn.

Mae’n rhaid rhoi hysbysiad ysgrifenedig. Os nad oes gan yr ymgeisydd gyfeiriad post gall yr ymgeisydd neu rhywun ar eu rhan ei gasglu o swyddfa’r cyngor neu gellir ei e-bostio atynt yn uniongyrchol.

Cysylltwch â ni os gwelwch yn dda os oes gennych unrhyw gwestiynau:

**Cyngor Bwrdeistref Sirol Blaenau Gwent,**

**Canolfan Cyngor Tai,**

**20 Stryd yr Eglwys,**

**Glynebwy**

**NP23 6BG**

**Rhif Ffôn (01495) 354600 (opsiwn 2) E-bost:** **Housing@blaenau-gwent.gov.uk**